**Frederikssund Kommunes har sendt kvalitetsstandarder i offentlig høring fra den 8.oktober 2020 til den 31. oktober 2020**

Frederikssund den 28. oktober 2019

**Ældrerådets høringssvar vedrørende Kvalitetsstandarder 2020**

Ældrerådet er generelt tilfredse med kvalitetsstandardernes nye opsætningen i Temaer og den ens skabelon for de enkelte kvalitetsstandarder.

Ældrerådet er også tilfredse med den ændrede sprogformulering, der gør kvalitetsstandarderne mere forståelige og vedkommende. Kvalitetsstandarderne nu er meget læsevenlige. Den ens opstilling i rubrikker, hvor det er let at finde lovgrundlaget, hvem der evt. skal kontaktes samt hvilket udvalg standarden hører under, er også en væsentlig forbedring. Ældrerådet er også tilfreds med det nye layout, der er med til at gøre kvalitetsstandarderne let tilgængelige.

Vi mangler dog generelt, en rubrik over, hvor lang tid der må gå, inden borgeren modtager en skriftlig afgørelse på en ansøgning om hjælp. Det er i både kommunens og borgerens interesse, at vide præcist, hvad og hvilken hjælp, der er visiteret til.

**Kommentarer til indholdet enkelte kvalitetsstandarder opdelt efter temaerne:**

**Temaet: Hjælpemidler:**

Hjælpemidler, forbrugsgoder og boligændringer  
Der er indført et afsnit i rubrikken målgruppen, om at, der kan være behov for at indhente lægeoplysninger for, at få en vurdering af om din funktionsnedsættelse er færdigbehandlet, trænet og/eller varig”. Vi går ud fra at borgerne kan få hjælpemidler at sygehusvæsenet, såfremt tilstanden er midlertidig?

Nødopkald

Ældrerådet er enig i at afsnitte om, at målgruppen ”at liv eller førlighed skal være i fare” er taget ud for at være berettiget til et nødopkald.

**Temaet: Transport**

Ingen kommentarer

**Temaet: Træning og genoptræning**

Genoptræning efter sundhedsloven

Vedrørende rubrikken" Omfang og varighed" anbefaler Ældrerådet, at det konkretiseres, hvordan man bliver kontaktet og af hvem?

Vedrørende rubrikken "Frit valg" er teksten i de tre sidste linjer i 2. afsnit uforståelige! Det sidste afsnit er ligeledes uforståelig. Ældrerådet anbefaler at hele afsnittet rettes til en let tilgængelig tekst.

**Temaet: Behandling**

Sygepleje:

I rubrikken ”Omfang og varighed” står der at: ”Du kan ikke modtage sygepleje, hvis du eller dine pårørende selv kan klare opgaven”. Ældrerådet mener, at pårørende kun skal hjælpe hvis borgeren selv ønsker dette. Og gør opmærksom på Ankestyrelsens principafgørelse om kompensationsprincippet (3-9), der siger, at kommunen ikke kan give afslag på hjælp under henvisning til, at der en ægtefælle, der kan varetage opgaven.

I rubrikken "Egenbetaling" bør det fremgår, at kommunen har indgået prisaftaler med blandt andet apoteket, så borgeren kan indkøbe til en billigere pris.

Bevillig af sygeplejeartikler, palliativ fysioterapi og ernæringspræparater

Ingen kommentarer

**Temaet :Misbrug**

Behandling af alkoholmisbrug

Ældrerådet mener det er en rigtig dårlig ide, at sætte døgnbehandlingsophold ned fra 3 til 2 måneder. Patienter med meget svær alkoholafhængighed og/eller nedsatte kognitive funktioner har formentlig bedre af døgnbehandling end af ambulant behandling.

Ældrerådet anbefaler, at der i hvert tilfælde udarbejdes anerkendte diagnosetests, som er i stand til at afdække graden af patientens misbrug, og dermed kan give et forslag til en individuel alkoholafvænning.

**Behandling for stofmisbrug**

I rubrikken ”Kvalitetskrav til leverandøren” står der, at hvis kommunen vil indgå en samarbejdsaftale med et "alkoholbehandlingstilbud" virker malplaceret, da afsnittet omhandler stofmisbrug.

**Temaet :Støtte til praktiske opgaver**

Rengøring:

I formålet med indsatsen for rengøring er sætningen "for at sikre et hygiejnisk rengøringsniveau i borgerens eget hjem" taget ud. Det er Ældrerådet uforstående overfor- vi skal vel have et hygiejnisk rengøringsniveau!

I rubrikken, hvad kan du få støtte til, er der tilføjet "Skift af sengelinned på ægtefællens seng" det er en forbedring, som Ældrerådet hilser velkommen.

Det er flere steder beskrevet at støtten til rengøring mv. betragtes som” hjælp til selvhjælp”! Det kan opfattes som om, at kommunen ligestiller gamle, svage, syge borgere med borgere, som bare skal genoptrænes efter en brækket hofte, arm eller skulder og ikke mennesker med et nedsat funktionsniveau på grund af alderdommes svækkelse og kronisk sygdom. Ældrerådet anbefaler en anden formuleringen, der ikke giver meget syge borgere dårlig samvittighed, ved at skulle modtage hjælp.

Indkøbsordning:

Indkøbsordning er tilføjet, at borgeren kan få støtte til at ringe og bestille varer af hjemmehjælpen i forbindelse med anden personlig støtte. Det hilsen Ældrerådet velkommen.

Tilberedning/anretning af mad -   
I denne kvalitetsstandard er ”hjælp til indtagelse af væske og ernæring” taget ud. Det er til gengæld flyttet til afsnittet om personlig pleje.

**Temaet: Personlig støtte**

Forebyggende hjemmebesøg.   
Her er indsat et nyt afsnit om de kollektive arrangementer og de nye alderskrav er indsat. Ældrerådet mener dette er OK.

Personlig støtte (personlig pleje)  
Kvalitetsstandarden er tilføjet "for eksempel at tage høreapparat i, få korset på" under støtte til af- og påtagning af tøj ol. Den er ligeledes tilføjet støtte til indtagelse af mad og væske - flyttet fra tilberedning af mad. Ældrerådet mener at dette er OK.

Anden personlig støtte:    
Ændret fra "afhentning af medicin på apoteket hvor udbringning ikke er mulig" til "afhentning af medicin på apoteket, hvis din medicin er låst ned af sygeplejersken".   
Ældrerådet forstår ikke, at ”afhentning af medicin på apoteket hvor udbringning ikke er mulig”, har noget at gøre med opbevaring af medicinen?

Ældrerådet er glade for, at det nu er muligt, at få "tømt postkasse/gå ud med skrald, hvis man ikke har anden støtte i hjemmet".

**Temaet: Uddannelse og beskæftigelse**

Ingen kommentarer

**Temaet: Dag- og aktivitetstilbud**

Visiteret forebyggende aktivitetstilbud på kommunens omsorgscentre

Ældrerådet kvitterer for, at målgruppen er udvidet med borgere der oplever livskriser.

Daghjem

Ældrerådet er bekymret over, at der ikke skal skelnes mellem demens og somatik på Daghjemmene hvis dette betyder, at der ikke mere vil være en særlig fokus på de kompetencer, det kræver at pleje personer med demens.

**Temaet: Ophold**

Akutophold:

Ældrerådet undrer sig over, at halvdelen af målgruppen til Akutpladser er udeladt, og forventer at målgruppen tilrettes efter lovgivningen.

Formålet med Akutophold er stadigvæk Ifølge:’ ”Vejledning om vederlagsfri hjemmesygepleje ved kommunale akutfunktioner” §3 stk. 3:

*3.3 Målgruppe*

*En kommunal akutfunktion i hjemmesygeplejen skal, jf. Sundhedsstyrelsens Kvalitetsstandarder for kommunale akutfunktioner i hjemmesygeplejen, kunne varetage følgende målgrupper:*

* *lægehenviste patienter med akut opstået eller forværring af kendt sygdom med behov for observation, pleje og/eller behandling, men uden behov for sygehusindlæggelse,*
* *lægehenviste patienter, der efter udskrivning fra sygehus fortsat har komplekse pleje og/eller behandlingsbehov, der kræver de særlige sygeplejefaglige kompetencer, som er til stede i akutfunktionen, og*
* *patienter, henvist fra hjemmesygeplejen, hvor der er behov for sparring med akutfunktionens personale, med henblik på hjælp til vurdering eller indsats”.*

Kommunerne har efter sundhedslovens § 138, jf. lovbekendtgørelse nr. 1286 af 2. november 2018, ansvar for at tilbyde vederlagsfri hjemmesygepleje efter lægehenvisning til personer med ophold i kommunen. Kommunerne bestemmer selv, hvordan de vil organiserer akutindsatsen, men det står ingen steder skrevet, at kommunerne kan undlade at tilbyde indsatsen.

I Frederikssund Kommune er der d.d. tilbud om akutfunktion efter sundhedsloven til syge borgere og patienter i eget hjem, på rehabiliteringsafdelingen, omsorgscenter og i botilbud, hvor der sikres kompetencer, der kan agere i mere akutte og komplekse situationer. *(Oplæg til Ældrerådet den 26. september 2019).*

Ældrerådet er meget forundret over, at det ikke stemmer overens med oplysningerne i ”Notatet Ændringer i Kvalitetsstandarderne 2020”, hvor der står, at akutpladserne ikke er brugt i 3 ½ år?

Ældrerådet henstiller til politikerne, at kvalitetsstandarden for Akutophold bringes i tråd med lovgivningen og ”åbenbart” i Frederikssund kommunes praksis. Vi vil i den forbindelse ikke undlade at gøre opmærksom på, at der efter Sundhedsloven ikke må opkræves brugerbetaling for ophold og mad, vask, linned osv.

Ophold på Korttidsplads

Det er vigtigt at borgerne bliver gjort bekendt med, at de kan få hjælpen gratis i eget hjem.

**Temaet: Bolig**

Handicapvenlige boliger.

Der er foreslået en omformulering, der gør afsnittet mere læsevenligt og informativt.

Desuden er der opklarende tilføjelser af faktuelle karakter:

I Rubrikken ”Målgruppe”, er tilføjet en ny målgruppe ”med en varig fysisk funktionsnedsættelse”.

I rubrikken ”Egenbetaling” er tilføjet, at der ikke mere ydes støtte til den administrative og praktiske del af flytningen.

I rubrikken ”Hvem skal jeg kontakte” Det er blevet konkretiseret, hvem man skal rette henvendelse til i stedet for tidligere, hvor det blot var et elektronisk ansøgningsskema.

Klippekort til beboere på plejehjem

Ældrerådet glæder sig over, at der ikke er foretaget indholdsmæssige ændringer i udkastet til kvalitetsstandarderne for 2020.

Ældrerådet er naturligvis opmærksomme på, at ordningen er udfordret i sparekataloget til Frederikssund Kommunens budget. Ældrerådet anbefaler, at Klippekortordningen fortsætter, også efter budgetvedtagelsen.